# Benimeli

Benimeli és un municipi del País Valencià situat a la comarca de la Marina Alta, dins de la subcomarca de la Rectoria.

## Geografia

El seu terme té 3,5 km², se situa en la serra de Segària i és el més alt de la serra, la qual atrau nombrosos senderistes.
Es troba a una distància de 94 km de València i 96 km d'Alacant i 14 km de Dénia. S'hi accedix per la carretera CV-729, venint des de la N-332 o des de l'autopista A-7 cal prendre l'eixida d'Ondara.
El seu terme municipal limita amb els de Sanet i els Negrals, el Ràfol d'Almúnia, Tormos, Beniarbeig, Benidoleig, el Verger, Ondara i Dénia.
| | Dénia | |
| el Ràfol d'Almúnia | | el Verger Ondara Beniarbeig Sanet i els Negrals |
| | Benidoleig Tormos | |

## Orografia

| Coll de Ramon Cova de la Senyora el Frontó el Passet | Pas de Benimeli Portell de Beniarbeig Serra de Segària Tossal de la Creu |

## Hidrografia natural

| Barranc de la Bolata Barranc de Portelles Barranc de Ramon el Barranquet | Font de Català Font del Campillo Riu Girona |

## Nuclis poblacionals

* Benimeli
* la Torre

## Partides i paratges

| el Colló del Bou el Frontó el Planter el Riu | els Alters els Campillos els Olivars els Reficcions | els Secanets la Barraca la Basseta la Foia | la Font del Campillo la Terra Nova les Hortes les Ombries de Segària |

## Història

Les tropes de Jaume I van conquerir el lloc als musulmans el 1250; el 1261 el rei va vendre'l al cavaller Bobuet; en 1396 era propietat d'Arnau Calvet i posteriorment fou comprat per Enric de Quintavell i Bernat de Clapers. El 1609 tenia més de 200 habitants moriscos que foren expulsats i el lloc va quedar despoblat. L'últim titular del senyoriu fou el comte de Cirat.

## Demografia

Benimeli té con 435 habitants (INE 2013).
Evolució demogràfica de Benimeli :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2005 | 2006 | 2007 | 2012 | 2013 |
| 454 | 444 | 431 | 445 | 397 | 371 | 411 | 355 | 384 | 322 | 326 | 363 | 389 | 429 | 424 | 435 |

## Economia

L'economia local està basada a l'agricultura, especialment el taronger, l'ametller i el garrofer. En menor quantitat i per a ús familiar es conreen hortalisses com poden ser la tomaca, pebrera, albergínies, faves, etc.

## Política i govern
### Composició de la Corporació Municipal

El Ple de l'Ajuntament està format per 7 regidors. En les eleccions municipals de 26 de maig de 2019 foren elegits 7 regidors d'Units per Benimeli (UPC). El Partit Popular (PP), que també s'hi presentà, no n'obtingué cap.
Eleccions municipals de 26 de maig de 2019 - Benimeli :
| Candidatura | Candidatura | Candidatura | Cap de llista | Vots | Vots | Regidors |
| | Units per Benimeli | | Pep Lull Llopis | 225 | 93,75% | 7 |
| | Altres candidatures | | | 12 | 5,00% | 0 |
| | Vots en blanc | | | 3 | 1,25% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 240 | 100 % | 7 |
| | Vots nuls | Vots nuls | Vots nuls | 4 | 1,64% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 244 | 78,46%** | |
| Abstenció | Abstenció | Abstenció | Abstenció | 67* | 21,54%** | |
| Total cens electoral | Total cens electoral | Total cens electoral | Total cens electoral | 311* | 100 %** | |
| Alcalde: Pep Lull Llopis (UpB) (15/06/2019) Per majoria absoluta dels vots dels regidors |||||||
| Fonts: JEC, JEZ Dénia, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldia

Des de 2015 l'alcalde de Benimeli és Pep Lull Llopis d'Units per Benimeli (UpB).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Gabriel Lull Lull | UCD | 19/04/1979 | -- |
| 1983–1987 | Miguel Ginestar Solis | AP-PDP-UL-UV | 28/05/1983 | -- |
| 1987–1991 | Miguel Ginestar Solis | AP | 30/06/1987 | -- |
| 1991–1995 | Miguel Ginestar Solis | AP | 15/06/1991 | -- |
| 1995–1999 | Josefa Ginestar Gavilá | PP | 17/06/1995 | -- |
| 1999–2003 | Josefa Ginestar Gavilá | PP | 03/07/1999 | -- |
| 2003–2007 | Josefa Ginestar Gavilá | PP | 14/06/2003 | -- |
| 2007–2011 | Rosa Ana Perelló Lull | PP | 16/06/2007 | -- |
| 2011–2015 | Rosa Ana Perelló Lull | PP | 11/06/2011 | -- |
| 2015–2019 | Pep Lull Llopis | UpB | 13/06/2015 | -- |
| 2019-2023 | Pep Lull Llopis | UpB | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Llocs i edificis d'interès

* Església de sant Andreu. Data del segle XVII. Amb planta de creu grega, podem contemplar-hi el retaule de l'altar major, presidit per la imatge de Sant Andreu. Una de les capelles laterals està dedicada a l'Ecce Homo, patró del poble de Benimeli. La capella va ser reconstruïda l'any 1920 i coberta amb una cúpula. L'edifici ha sigut restaurat recentment.
* Mirador de Segària. Escasses deixalles d'un petit castell que s'aixeca sobre el penyal de la Cadireta del Moro. Les dues úniques construccions defensives es troben en els dos possibles accessos, un és una garita, i l'altra és un fortí de pedra i material de calç. Al centre, hi ha a més una gran cisterna d'argamassa, la funció era la de reserva d'aigua per a necessitats humanes, quan la població de la vall havia d'acollir-se a este refugi. Segurament va ser abandonat al principi de la reconquesta i el seu estat actual és de ruïna absoluta, fins i tot s'aprofita per a usos ramaders.
* Calvari. Situat a la part alta del poble, va ser construït per persones voluntàries de Benimeli, en substitució de l'antic, que estava en ruïnes i no tenia el mateix itinerari que l'actual.
* Casa del senyor. Situada al carrer del mateix nom, conserva restes de l'antic palauet àrab i del que va ser la casa del senyor de Benimeli. Encara es pot apreciar l'antiga torre.
* Cova de la senyora. Es troba a la serra de Segària, sota el Tossal Devesa. El nom es deu al fet que en l'any 1834 va anar a refugiar-se a Benimeli procedent de Saragossa la senyora Dionisia Torres García de Navasqües, a causa de la segona epidèmia colèrica. Dionisia es va refugiar en la cova, on va ser atesa per una família del poble, i va morir allí el 6 novembre 1834.
* Font de Català. Situada a la serra de Segària, la font de Català data del segle X aproximadament. Consta d'una pica de pedra picada i una teula per on surt l'aigua, que és molt dura i fresca.
* Font de Ramon
* Font del Campillo. Situada a la part mitjana de la serra de Segària, l'aigua que brolla és una barreja de l'aigua de la font de Català que es filtra per les roques, i d'"aigua molls" que són freqüents a la serra. Data del segle x, i antigament era utilitzada com a abeurador de bestiar, doncs just per allà passa un antic assagador. Naix d'un marge de pedres i té una pica estreta i allargada per poder beure els animals.

## Gastronomia

De la seua gastronomia citem la paella valenciana, l'arròs al forn, l'arròs amb fesols i penques, coquetes escaldades, fregit de pebrera i albergínia amb espinetes.

## Festes

* Festes patronal de l'Ecce-Homo. Són les festes més importants del poble i se celebren la tercera setmana completa del mes d'Agost en honor del patró de la localitat, l'Ecce-Homo i la Puríssima, amb processons, cercaviles, sopars populars, revetlles i focs artificials.
* Festes del Cor de Jesús. Se celebren durant un cap de setmana a mitjans de Juny amb sopars populars,revetlles, missa, processons i cercaviles.
* Festes de Sant Andreu Apòstol. Se celebren l'últim diumenge de Novembre en honor del titular de la parròquia amb una gran dinada a la qual acudix tot el poble i nombrosos visitants.
* Rosari de l'Aurora. Se celebra el primer diumenge d'Octubre. A l'alba la imatge de l'església ix en processó, tot seguit se celebra la missa i se servix un esmorzar a la plaça per a tot el poble.
* Setmana cultural. Se celebra a finals d'abril amb teatres, conferències, competicions esportives, concerts i exposicions.

## Notes

* ↑ També participaren a les eleccions de 2019: Partit Popular (PP) (12 vots, 5%).
* ↑ UpB és l'acrònim d'Units per Benimeli.

## Referències

* 1 2 3 4 5 Miralles Cebrià, Robert. «Benimeli, La Marina Alta». A: Publicacions de l'Acadèmia Valenciana de la Llengua, Ajuntament de Benimeli. Toponímia dels pobles valencians, 2024 (Onomàstica i Toponímia). DL V-2851-2024. ISBN 978-84-482-6996-8.
* ↑ Font: Població de fet segons el Institut Nacional d'Estadística d'Espanya. Alteracions dels municipis en els Censos de Població des de 1842, Sèries de població dels municipis d'Espanya des de 1996.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Albacete, Alicante, Almería, Araba-Álava». Butlletí Oficial de l'Estat, 160, 05-07-2019, pàg. 72.498 [Consulta: 29 abril 2020].
* ↑ Junta Electoral de Zona de Dénia «Proclamación de candidaturas para las elecciones locales de 26 de mayo de 2019» (pdf) (en castellà). Butlletí Oficial de la Província d'Alacant. Diputació Provincial d'Alacant [Alacant], 82, 30-04-2019, pàg. 6. Edicte 4556 [Consulta: 2 agost 2019].
* ↑ Ara. «Eleccions municipals 2019. Resultats a Benimeli», 26-05-2019. [Consulta: 31 març 2020].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Bolulla. Històric de Govern Local». Portal d'informació ARGOS. [Consulta: 30 novembre 2020].

## Enllaços externs

* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..